झूठ के लिए मशीन को सजा नहीं मिलेगी, पर हम भुगतेंगे!
कल सुबह की बात है, थोड़ी मदद मांगने के इरादे से किसी ने मुझे मेल पर पत्र भेजा। N. Raghuraman's column - Machine will not be punished for lies, but we will suffer!
कल सुबह की बात है, थोड़ी मदद मांगने के इरादे से किसी ने मुझे मेल पर पत्र भेजा। वह नवयुवक ग्रैजुएशन करना चाहता था और किसी चैरिटी संस्था या एनजीओ की जानकारी चाह रहा था, जहां से उसके तीन साल के डिग्री प्रोग्राम के लिए आर्थिक मदद मिल सके। जिस तरह वह पत्र लिखा गया था, यकीन करें, मैं उसे बिना ग्रैजुएशन के ही नौकरी पर रख लेता। उसकी भाषा अंग्रेजी में कहीं त्रुटि नहीं थी।
टेंस बिल्कुल सही जगह थे, विराम चिह्न भी सटीक थे, जिसके बारे में सिर्फ साहित्य पढ़ने वाले विद्यार्थी ही सोच सकते हैं, अल्पविराम भी एकदम वहीं थे, जहां एक पंक्ति में वह दो अलग-अलग विषयों को जोड़ना चाह रहा था, हाइफन और फुल स्टॉप भी बराबर थे।
हालांकि उस पत्र में शेक्सपीयर वाली कोई आला दर्जे की अंग्रेजी नहीं थी, पर वह लिखा बहुत मेहनत से गया था, यह शानदार कम्युनिकेशन देखकर उसे पढ़ने वाला खुश हो जाता। उसकी सिर्फ कम्युनिकेशन की योग्यता के आधार पर मैं उसे काम पर रख लेता।
पत्र में उसने लिखा कि उसका परिवार 400,000 रु. सालाना कमाता है, जो जरूरत के लिए नाकाफी हैं, इसलिए उसकी पढ़ाई परिवार की प्राथमिकता में नहीं रही। इस एक पंक्ति ने संदेह पैदा किया। भारत में अधिकांश लोग (अगर विदेश में पढ़ाई नहीं की है तो) शायद ही कभी हंड्रेड थाउजेंट कहते हैं। हमेशा कहते हैं चार लाख या फिर संख्या 4,00,000 में दो कॉमा होते। इसलिए मैंने उसे फोन किया और सबसे पहले उसके भाषा कौशल की तारीफ की।
मैंने उसे चेताया भी कि लैटर एआई की मदद से मशीन ने तो नहीं लिखा! जब उसने न कहा और बोला कि उसने खुद लिखा है, तो फिर मैंने आगे सवाल-जवाब शुरू कर दिए। और धीरे-धीरे वह असहज हो गया और पूछा कि ‘क्या हम हिंदी में बात कर सकते हैं?’ मुझे सुनकर धक्का लगा और पूछा कि ‘जब तुम इतनी शानदार भाषा में सुंदर लिख सकते हो, तो उसी भाषा में बात क्यों नहीं कर सकते?’ उसने तपाक से कहा, ‘मैं लिख सकता हूं, पर बोल नहीं सकता।’ वो लड़का वास्तव में अच्छा इंसान था, जो आगे बढ़ने के लिए मदद पाने को बेताब था। पर उसने जो रास्ता चुना, उसने उसके लिए परेशानी खड़ी कर दी, जिससे बचा जा सकता था।
बहरहाल मैंने उसकी मदद करने का निश्चय किया और एक संस्था को उसका मामला बताया, जो उसकी मदद के लिए तैयार थी। उसके बाद जेनरेशन Z में ऐसे लोगों के लिए एक मार्गदर्शक के तौर पर मैंने उसे सलाह दी कि चैट जीपीटी या ऐसे किसी टूल के उधार के ज्ञान से कभी भी अपना रिज्यूम या ऐसा संचार न करें, क्योंकि ये आपकी ऐसी छवि बना देगा, जिस पर टिके रहना कठिन हो जाएगा। उसने तुरंत माफी मांगी और हिंदी में लिखकर लंबा माफीनामा भेजा, जिस भाषा में वह सहज था। तब मैंने उसे कहा कि ज्ञान किसी भी भाषा में व्यक्त किया जा सकता है और ये भ्रम है कि कोई मदद या नौकरी पाने के लिए अंग्रेजी सबसे सम्माननीय भाषा है।
जब मशीन, मशीन से बात करती है, तो शायद झूठ न पकड़ा जाए, क्योंकि वह उस चुनिंदा काम को करने के लिए डिजाइन की गई है। पर मशीन द्वारा तैयार वही कंटेंट कम प्रशिक्षित व्यक्ति अगर अच्छी तरह प्रशिक्षित व्यक्ति को भेजे और उससे भी ऊपर वह यह दावा करे कि ये उसने लिखा है, तो बहुत मुमकिन है कि उधार के ज्ञान से दिखावा कर रहा वह शख्स पकड़ा जाए, जैसा कि ऊपर के मामले में हुआ।
फंडा यह है कि मशीन तो मशीन है, वे एक काम को करने के लिए तैयार की गई हैं और उनका काम इंसानों के दबाव को कम करना है। पर जब हम इंसान उनके काम को अपना बता दें, तो फिर परेशानियां खड़ी होना तय है।